钦定古今图书集成/明伦汇编/官常典/第292卷 > 赵子崧
## 钦定古今图书集成/明伦汇编/官常典/第292卷 > 赵子崧

按《宋史》本传：“子崧，字伯山，燕懿王后五世孙。登崇宁
五年进士第。宣和间，官至宗正少卿，除徽猷阁直学
士，知淮宁府。汴京失守，起兵勤王，道阻未得进。闻张
邦昌僭位，以书白康王，宜遣师邀金人河上，迎请两
宫问罪。僭逆若议渡江，恐误大计。遂与知颍昌府何
志同等盟，传檄中外。已而闻金人退，引兵襄邑，遣范”
埙、徐文中诣济王，请王进兵南京。且言：“国家之制，无
亲王在外者。主上特付大王以元帅之权，此殆天意。
亟宜承制号召四方豪杰，则中原可传檄而定。”王命子崧充大元帅府参议官、东南道都总管。邦昌家在
庐州，子崧檄通守赵令儦几察之，且请捕诛其母子，
以绝奸心。又言：“自围城以来，朝命隔绝，乞下诸路，凡
有事宜，并取大元帅府裁决，伪檄毋辄行。宣抚使范
讷逗挠营私，所宜加罪，宜蠲被兵州县租，经理淮南、
荆、浙形势之地，毋为群盗所据。”檄止诸路毋受邦昌
伪赦，移书责邦昌曰：“人臣当见危致命，今议者籍籍，
谓劫请倾危之计，实由阁下，不然，金人何坚拒孙傅
之请，而卒归于阁下也。敌既远去，宜远反正。若少迟
疑，则天下共诛逆节，虽悔无及矣。”又遗书王时雍曰：
“诸公相与亡人之国，方且以为佐命功臣，不知平日
所学何事？”会邦昌遣使迎王，次第白子崧。子崧即贻
王书曰：“似闻谓以京师残破，不可复入，止欲即位军
中，便图迁徙，臣窃惑焉。夫欲致中兴，当谨举措。宜先
谒宗庙，觐母后，明正诛赏，降霈四方。若京师果不可
都，然后徐议所向。”遂传檄京师，奏于隆祐太后曰：“诸
路先闻二圣北迁，易姓改国，恐间有假讨逆之名以
窃据州郡者。乞速下明诏谕四方，以迎立康王之意，
庶几人心慰安，奸宄自消矣。”寻以所部兵会济州。康
王即位，子崧请放诸路常平积欠钱，又言：“台谏为人
主耳目，近年用非其人，率取旨言事。请遵旧制，听学
士、中丞互举。范祖禹、常安民、上官均先朝言事，尽忠
请录其子。”帝皆可其奏。因建三屯之议：一屯澶渊，一
屯河中、陕、华，一屯青、郓间，以张声势。万一敌骑南侵，
则三道并进，可成大功。除延康殿学士、知镇江府、两
浙路兵马钤辖。上章论王时雍、徐秉哲、吴幵、莫俦、范
琼、胡思、王绍、王及之、颜博文、余大均等“逼迁上皇，取
太子，辱六宫，捕宗室，窃禁物，都人指为国贼，伏望肆
诸市朝，以为臣子之戒。”时滑州两经残破，子崧荐傅
亮可任，除亮滑州通判，黄潜善沮之，命遂寝。贼赵万
犯镇江，子崧遣将击万于丹徒，调乡兵乘城为备。顷
之，官军败归，乡兵惊溃，子崧率亲兵保焦山寺，贼据
镇江。初，昌陵复土，司天监苗昌裔谓人曰：“太祖后当
再有天下。”子崧习闻其说。靖康末，起兵檄文，颇涉不
逊。子崧与御营统制辛道宗有隙，道宗求得其文上
之，诏御史往案其狱，情得，帝震怒，不欲暴其罪，坐以
前擅弃城，降单州团练副使，谪居南雄州。绍兴二年，
赦复集英殿修撰，而子崧已卒于贬所。